Diari Oficial de la Generalitat Valenciana


Sumari del DOGV 3683, del 08-02-2000 (2000/573)

RESOLUCIÓ 21/2000, de 17 de gener del 2000, del director general de l’Institut Valencià de la Joventut, per la qual es convoca la Campanya de Temps Lliure Juvenil en la modalitat d’oferta concertada per a l’any 2000.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3683

Data del DOGV
:   08-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/573


Data del document
:   17-01-2000

Organisme emissor
:   Institut Valencià de la Joventut

Tipus de document
:   Resolució

Correcció d'errades

 Descriptors 

:   * oci
    * jove
    * ajuda pública
    * promoció cultural

RESOLUCIÓ 21/2000, de 17 de gener del 2000, del director general de l'Institut Valencià de la Joventut, per la qual es convoca la Campanya de Temps Lliure Juvenil en la modalitat d'oferta concertada per a l'any 2000. [2000/Q573]
  
L'article 31.25 de l'Estatut d'Autonomia de la Comunitat Valenciana atribueix a la Generalitat competències exclusives en matèria de Joventut.
  
La Llei de la Generalitat Valenciana 4/1989, de 26 de juny, va crear l'Institut Valencià de la Joventut, l'objectiu del qual és l'execució i la coordinació de la política de joventut de la Comunitat Valenciana. Entre les funcions atribuïdes a aquesta entitat autònoma figuren, en l'article 3 de l'esmentada llei, la d'impulsar la prestació de serveis a la joventut i la de potenciar el desplegament de les activitats de temps lliure juvenil.
  
En virtut de tot això i de conformitat amb les funcions que em confereix l'article 7 de la llei susdita, resolc:
  
Convocar la Campanya de Temps Lliure Juvenil en la modalitat d'oferta concertada per a l'any 2000, d'acord amb les bases incloses en els annexos a aquesta resolució.
  
DISPOSICIONS FINALS
  
Primera
  
Aquesta resolució entrarà en vigor el dia de la seua publicació en el Diari Oficial de la Generalitat Valenciana.
  
Segona
  
Contra aquesta resolució, que posa fi a la via administrativa, podrà interposar-se potestativament recurs de reposició davant del director general de l'Institut Valencià de la Joventut o, directament, recurs contenciós administratiu davant del Tribunal Superior de Justícia de la Comunitat Valenciana.
  
El termini per a la interposició del recurs de reposició serà d'un mes comptador a partir de l'endemà de la publicació en el Diari Oficial de la Generalitat Valenciana.
  
El termini per a la interposició del recurs contenciós administratiu serà de dos mesos, o de 10 dies si s'opta per seguir el procediment per a la protecció dels drets fonamentals de la persona, comptadors ambdós a partir de l'endemà de la seua publicació en el Diari Oficial de la Generalitat Valenciana.
  
València, 17 de gener de 2000.- El director general de l'Institut Valencià de la Joventut: Carlos Mazón Guixot.
  
ANNEX I
  
Bases de la convocatòria de la Campanya de Temps Lliure Juvenil en la modalitat d'oferta concertada per a l'any 2000
  
1. Places oferides
  
L'Institut Valencià de la Joventut oferta l'ús de les instal·lacions juvenils (campaments i albergs) en les dates i als llocs que tot seguit es relacionen:
  
Codi Instal·lació Dates Places
  
01 Campament Navalón
  
 Enguera (València) 16-30/06 150
  
 01-15/07 300
  
 16-23/07 300
  
 24-31/07 240
  
 01-07/08 300
  
 08-15/08 240
  
 16-30/08 300
  
02 Campament Costa Bella
  
 Guardamar del Segura (Alacant) 01-15/07 200
  
 16-30/07 145
  
 01-15/08 90
  
 16-30/08 200
  
03 Campament Jaume I
  
 Alcossebre (Castelló) 16-30/06 150
  
 01-15/07 55
  
 16-23/07 160
  
 23-30/07 220
  
 01-15/08 180
  
 16-30/08 215
  
04 Campament El Paular
  
 Rascafría (Madrid) 16-30/07 110
  
05 Campament San Juan de Riopar
  
 Riopar (Albacete) 01-15/07 55
  
 16-30/07 55
  
06 Campament Juvenil Los Palancares
  
 Carretera Conca-Terol (Conca) 16-30/07 55
  
07 Campament Molino Viejo
  
 Ezcaray (La Rioja) 16-30/07 110
  
08 Campament Montes Universales
  
 Orihuela del Tremedal (Terol) 01-15/07 50
  
 16-30/07 50
  
 01-15/08 50
  
09 Campament Fernando el Católico
  
 Tarazona-Moncayo (Saragossa) 01-15/07 75
  
10 Alberg Juvenil Valdeavellano de Tera
  
 Valdeavellano de Tera (Sòria) 02-16/07 55
  
11 Alberg Juvenil Argentina
  
 Benicàssim (Castelló) 16-30/06 55
  
 16-30/08 55
  
12 Alberg Juvenil Mar i Vent
  
 Piles (València) 16-30/06 55
  
 16-30/08 55
  
13 Alberg Juvenil Biar
  
 Biar (Alacant) 16-30/06 55
  
 01-15/07 55
  
 08-15/08 55
  
 16-30/08 55
  
14 Alberg Juvenil Torre de Alborache
  
 Alborache (València) 16-30/06 55
  
 16-30/08 90
  
15 Alberg Juvenil Francesc de Vinatea
  
 Morella (Castelló) 16-30/06 55
  
 16-30/08 55
  
16 Alberg Juvenil La Marina
  
 Moraira-Teulada (Alacant) 01-15/07 55
  
 16-30/08 55
  
2. Beneficiaris
  
Podran sol·licitar l'ús de les instal·lacions objecte d'aquesta convocatòria associacions juvenils, centres escolars i tota mena d'entitats públiques o privades, així com grups de jóvens, que organitzen activitats de temps lliure juvenil sense ànim de lucre i, en qualsevol cas, a l'efecte de la realització d'un programa d'activitats per a un mínim de 15 persones.
  
3. Serveis que comprén l'oferta concertada
  
En les instal·lacions tipus campament, els serveis compresos són els següents:
  
a) Material d'acampada (matalassos, 1 tenda per cada 6 places, 1 tenda model servei per cada 55 places).
  
b) Parament de menjador col·lectiu.
  
c) Servei d'alimentació (inclou desdejuni, dinar, berenar i sopar).
  
d) Servei de socorrisme a les instal·lacions amb piscina.
  
e) Equip d'assistència mèdica als campaments de la Comunitat Valenciana.
  
f) Assegurança de responsabilitat civil i d'accidents.
  
En les instal·lacions tipus alberg, els serveis compresos són els següents:
  
a) Allotjament.
  
b) Parament de menjador col·lectiu.
  
c) Servei d'alimentació (inclou desdejuni, dinar, berenar i sopar).
  
d) Serveis de socorrisme a les instal·lacions amb piscina.
  
e) Assegurança de responsabilitat civil i d'accidents.
  
4. Durada dels torns
  
4.1 Els torns tindran una duració d'una o dues setmanes (7 o 14 nits), i podran començar els dies 16 i 23 del mes de juny i els dies 1, 8, 16 i 23 dels mesos de juliol i agost, llevat dels casos que dispose aquesta resolució.
  
4.2 Als campaments El Paular, San Juan de Riopar, Los Palancares, Orihuela del Tremedal, Fernando el Católico i Ezcaray, i a l'alberg juvenil Valdeavellano de Tera, els torns seran de dues setmanes, en les dates que indica la base primera d'aquesta resolució.
  
4.3 Els torns començaran el matí del primer dia indicat i acabaran el matí de l'últim. El primer servei d'alimentació serà el dinar del dia d'incorporació i l'últim, el desdejuni del dia d'eixida.
  
5. Obligacions dels beneficiaris
  
Els beneficiaris estan sotmesos al compliment de les obligacions següents:
  
5.1 Complir els requisits que exigeix la normativa vigent en matèria de campaments i albergs, i les normes de règim intern de les instal·lacions.
  
5.2 Constituir els equips d'animació amb el temps suficient perquè puguen elaborar el projecte d'activitat i lliurar-lo a l'Institut Valencià de la Joventut almenys un mes abans de l'inici de l'activitat
  
5.3 Cada grup comptarà amb un responsable o director i un equip d'animació adequat a les necessitats i a les característiques del grup. El responsable o director del grup romandrà a la instal·lació durant tots els dies de durada de l'activitat del grup. Serà major d'edat i estarà en possessió del certificat de Director de Centres de Vacances, d'Animador Juvenil o equivalent, expedit per una escola de formació d'animadors en el temps lliure reconeguda per les comunitats autònomes, cosa que haurà d'acreditar un mes abans de l'inici de l'activitat.
  
5.4 Els monitors que constituïsquen l'equip d'animació hauran de ser majors d'edat i hauran d'estar, com a mínim, en possessió del títol de Monitor de Centres de Vacances o de qualsevol altre equivalent, expedit per escoles reconegudes per les comunitats autònomes. Un mes abans de començar l'activitat s'haurà d'haver acreditat tal circumstància, i també presentar relació i fotocòpies dels document nacional d'identitat de l'equip d'animació.
  
5.5 La proporció de monitors respecte del nombre total de participants serà, com a mínim, d'un monitor per cada 12 participants i, com a màxim, d'un monitor per cada 6 participants. La variació en la proporció de monitors indicada en el punt anterior i la participació de monitors en pràctiques haurà de comptar amb l'autorització expressa de l'Institut Valencià de la Joventut.
  
5.6 Els participants (exclosos els monitors) tindran edats compreses entre els 7 i els 30 anys, al començament de l'activitat.
  
5.7 Efectuar el pagament dels serveis contractats d'acord amb el procediment i els terminis indicats en la base 11 d'aquest annex.
  
5.8 Lliurar a la gerència de la instal·lació, en el moment d'incorporar-s'hi, còpia de l'autorització d'ús temporal expedida per l'Institut Valencià de la Joventut, juntament amb una llista completa de participants i la fitxa mèdica de cada un d'ells. Les entitats que s'incorporen a instal·lacions situades a la Comunitat Valenciana, hauran d'aportar, a més, còpia de l'imprés de reserva i dels justificants dels pagaments efectuats.
  
5.9 Abonar els danys i els desperfectes que produïsquen a la instal·lació. Amb aquesta finalitat, cada grup participant, en el moment de la seua incorporació, haurà de lliurar a la gerència de la instal·lació la quantitat de 500 pessetes per persona, en concepte de fiança. Aquesta quantitat serà tornada, si escau, en finalitzar el torn.
  
5.10 Estendre acta, juntament amb la gerència de la instal·lació, dels serveis prestats, fent-hi constar el nombre d'assistents i el detall dels serveis extra que s'hi hagueren prestat.
  
5.11 Posar a disposició de l'Institut Valencià de la Joventut, en el termini dels dos mesos següents a l'acabament de l'activitat, la documentació econòmica relativa a l'activitat.
  
5.12 Fer constar, en tot el material imprés que es realitze amb motiu de l'activitat, la col·laboració de l'Institut Valencià de la Joventut.
  
5.13 Quan participe en l'activitat un centre escolar i hi assistisca amb els seus propis professors, no seran d'obligat compliment els apartats 5.3 i 5.4, pel que fa a la titulació exigida per al director del grup i dels monitors.
  
Una vegada acabada l'activitat, l'incompliment, per part dels beneficiaris, de les obligacions que se'n deriven facultarà l'Institut Valencià de la Joventut per a exigir la diferència econòmica entre les quantitats abonades per l'ús i gaudi de les instal·lacions i les que haurien d'haver abonat pel mateix concepte ?en condicions normals- en les mateixes dates i als preus vigents en aquell moment per a reserves individuals normals. L'incompliment de les obligacions anteriors o simultànies a l'activitat podrà donar lloc a la seua no-realització i, fins i tot, a la seua suspensió en cas d'estar ja en marxa.
  
6. Sol·licituds
  
6.1 Les sol·licituds es formalitzaran en imprés normalitzat (annex II), que es facilitarà a les seus de l'Institut Valencià de la Joventut de València, a les unitats territorials de l'Institut Valencià de la Joventut d'Alacant i de Castelló, i a les oficines Prop de la Generalitat Valenciana.
  
6.2 Aquestes sol·licituds podran presentar-se a la seu central de l'Institut Valencià de la Joventut de València i a les unitats territorials de l'Institut Valencià de la Joventut d'Alacant i de Castelló, o en qualsevol dels llocs que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6.3 En el nombre de places sol·licitades s'inclouran les que corresponen als membres de l'equip d'animació.
  
6.4 En els impresos de sol·licitud s'hauran d'emplenar tots els apartats. En cas que algun sol·licitant emplenara la totalitat de les dades requerides, se li remetrà la sol·licitud i disposarà de 10 dies comptadors a partir del moment de la notificació, per a completar-ne la informació i esmenar-ne les errades corresponents. Si en el termini indicat no es rebera l'imprés degudament emplenat, es considerarà que ha desistit de la seua sol·licitud, que s'arxivarà després de la resolució dictada prèviament d'acord amb el que estableix l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6.5 Si una mateixa entitat, ajuntament, associació, centre escolar o grup vol desplegar activitats en dates i a llocs diferents haurà d'emplenar un imprès de sol·licitud distint per a cada una d'elles.
  
7. Termini de presentació de sol·licituds
  
7.1 Es podran presentar sol·licituds a partir de l'endemà de la publicació d'aquesta resolució en el Diari Oficial de la Generalitat Valenciana.
  
7.2 S'admetran sol·licituds fins a un mes abans de l'inici d'una activitat.
  
8. Adjudicació i reserva de places
  
8.1 A l'efecte d'adjudicació de torns i places, en aquesta convocatòria tindran prioritat les sol·licituds de beneficiaris domiciliats en el territori de la Comunitat Valenciana.
  
Les sol·licituds presentades dins del termini d'un mes comptador a partir de l'endemà de la publicació en el Diari Oficial de la Generalitat Valenciana d'aquesta resolució s'ordenaran en dues llistes. Una llista de les sol·licituds de beneficiaris domiciliats a la Comunitat Valenciana i una altra amb la resta de sol·licituds.
  
Les sol·licituds es numeraran independentment en cada una de les llistes i de forma correlativa segons l'entrada en el Servei de Participació Juvenil.
  
Una vegada transcorregut aquest termini, als centres esmentats en el punt 6.1 de la convocatòria, es faran públiques dues llista amb les sol·licituds rebudes i el número d'ordre assignat i, dins dels 10 dies següents, es celebrarà un sorteig que determinarà la sol·licitud per la qual s'iniciarà l'adjudicació de torns i places en cada una de les llistes. Atesa la prioritat de les sol·licituds de les persones domiciliades a la Comunitat Valenciana, s'adjudicaran en primer lloc els torns i les places d'aquesta llista, i, posteriorment, els de les sol·licituds de l'altra llista.
  
Les sol·licituds presentades fora del termini de constitució de llistes, s'enumeraran correlativament i se'ls adjudicarà, per ordre de data de registre d'entrada a l'Institut Valencià de la Joventut, els torns i les places sobrants. En aquesta fase d'adjudicació ja no hi haurà preferència per a les sol·licituds de la Comunitat Valenciana.
  
8.2 En cas d'instal·lacions ubicades fora de la Comunitat Valenciana, no es podrà fer ús de la mateixa instal·lació per segon any consecutiu, llevat que un mes abans del començament de l'activitat en dita instal·lació quedaren places suficients.
  
8.3 Una vegada assignada la instal·lació, el grup sol·licitant rebrà, per escrit, la confirmació d'adjudicació de places juntament amb un imprés de reserva. En l'escrit de confirmació figurarà un número de reserva, al qual s'haurà de fer referència en qualsevol comunicació amb l'Institut Valencià de la Joventut que tinga relació amb aquesta convocatòria.
  
8.4 La reserva s'haurà de formalitzar en un termini de 15 dies naturals comptadors des de el dia següent a la recepció de l'escrit. La reserva es considerarà formalitzada quan a l'Institut Valencià de la Joventut (carrer de l'Hospital, 11. 46434 València) es reba el corresponent imprés degudament emplenat i acompanyat d'una còpia del justificant bancari de l'ingrés de 1.000 pessetes per plaça.
  
8.5 Si dins del termini indicat no es rebera a l'Institut Valencià de la Joventut la documentació esmentada en l'apartat anterior, les places es podran adjudicar a un altre grup.
  
9. Tarifes
  
9.1 Els preus per a les diferents instal·lacions oferides, per persona i torn, seran els vigents en el moment de formalitzar la reserva.
  
9.2 Els serveis extra realitzats al llarg de l'activitat concertada es facturaran per separat, i s'hauran d'abonar en la instal·lació corresponent.
  
S'entenen per serveis extra els efectuats per persones no incloses en les places adjudicades, o els serveis de desdejuni/dinar/berenar/sopar no inclosos en els dies de durada del torn, segons el que disposa la base tercera d'aquest annex.
  
10. Procediment de pagament
  
10.1 Tal com indica el punt 8.3, l'Institut Valencià de la Joventut enviarà als beneficiaris un escrit d'adjudicació provisional i un imprés de reserva de places. Aquest imprés, degudament emplenat, s'haurà d'enviar a l'Institut Valencià de la Joventut, juntament amb el justificant de pagament de 1.000 pessetes per plaça, en concepte de reserva, en un termini màxim de 15 dies naturals comptadors des del dia següent a la recepció de l'escrit.
  
10.2 La quantitat indicada en el paràgraf anterior es considerarà com a pagament a compte del total del servei. Si el peticionari desistira de la seua sol·licitud, perdrà l'import de la bestreta, en concepte d'indemnització.
  
10.3 Una vegada transcorregut el termini de 15 dies naturals sense que s'hagueren complit les condicions esmentades, es desestimarà la sol·licitud per entendre que es renuncia a les places, i aquestes es podran adjudicar a uns altres sol·licitants.
  
10.4 El pagament de la resta de l'import es realitzarà en dos terminis: el primer correspondrà al 30% de l'import total de les places adjudicades ?del qual es restarà la bestreta abonada en concepte de reserva- i el segon, al 70% restant. Els justificants corresponents al primer d'aquests pagaments hauran d'estar en poder de l'Institut Valencià de la Joventut almenys tres mesos abans de la data d'inici de l'activitat, i els corresponents al segon, un mes abans d'aquesta data.
  
10.5 En les reserves que es formalitzen amb menys de tres mesos d'antelació sobre la data d'inici de l'activitat, s'enviarà a l'Institut Valencià de la Joventut, juntament amb l'imprés de reserva, el justificant del pagament del 30% de l'import total de les places adjudicades.
  
10.6 Tots els justificants de pagament hauran d'indicar el número de reserva, el nom de l'organisme o entitat, el nom de la instal·lació, el nombre de places reservades i els dies d'inici i final de l'activitat.
  
10.7 Exceptuant el que disposa el paràgraf segon de l'article 5 del Decret 73/1991, de 13 de maig, del Consell de la Generalitat Valenciana, si la persona interessada no efectua els ingressos d'acord amb el que s'especifica en els punts anteriors d'aquesta resolució, no estarà obligat a realitzar els pagaments posteriors, i s'entendrà que renuncia a les places, i no originarà dret a la devolució de cap de les quanties ja abonades.
  
10.8 Una vegada rebuts els comprovants del pagament de l'import total de les places adjudicades, l'Institut Valencià de la Joventut enviarà als beneficiaris l'autorització d'ús temporal de la instal·lació.
  
10.9 Els beneficiaris hauran d'abonar les diferències, si n'hi havia, d'acord amb l'acta de prestació de serveis i liquidació, i també els danys i desperfectes que es pogueren ocasionar en les instal·lacions. Si la fiança depositada no és suficient, es farà constar aquesta circumstància en l'acta, i l'entitat quedarà obligada a liquidar-ne la diferència, en aquest acte o en el termini màxim de 30 dies.
  
Transcorregut el termini de sis mesos sense que s'haguera efectuat el pagament, s'exigiran els deutes pendents mitjançant el procediment administratiu de constrenyiment.
  
11. Renúncia de places
  
11.1 La sol·licitud de renúncia total o parcial de places i/o la de devolució de pagaments es realitzaran sempre per escrit, i s'enviaran a l'Institut Valencià de la Joventut o es presentaran al registre de la seu central de l'Institut Valencià de la Joventut de València, a les unitats territorials de l'Institut Valencià de la Joventut d'Alacant i de Castelló, o en qualsevol dels llocs que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Ambdues hauran d'indicar clarament el número de reserva, el nom i l'adreça de l'entitat, el nom i el càrrec del seu representant, la instal·lació, el codi i el període reservat i, la motivació i el nombre de places que s'anul·len en el cas de les renúncies, i les de devolució, amés, les dades bancàries i la justificació.
  
11.2 D'acord amb el Decret 73/1991, de 13 de maig, procedirà la devolució de l'import que corresponga quan, per causa no imputable a l'interessat, no es realitze l'activitat, no tinga lloc l'ús privatiu o no es preste el servei, i la personal interessada ho acredite mitjançant document fefaent. A aquest efecte, es considerarà o s'assimilarà a causa no imputable a l'interessat els supòsits següents:
  
a) Malaltia que li impedisca l'assistència a l'activitat. Per tal de justificar-ho s'haurà d'adjuntar un certificat mèdic oficial, emplenat i signat, o un informe hospitalari.
  
b) Malaltia o mort d'un familiar fins al segon grau de consanguinitat o afinitat. En aquest cas s'haurà d'adjuntar un certificat oficial degudament emplenat i signat.
  
c) Haver trobat un treball. En aquest cas s'haurà d'adjuntar fotocòpia confrontada del contracte de treball o document equivalent.
  
d) Suspensió de l'activitat.
  
e) Altres causes de força major, degudament justificades.
  
11.3 El procediment de devolució de les quantitats, en els casos que procedisca, es realitzarà d'acord amb el Decret 151/1994, de 29 de juliol, del Govern Valencià.
  
12. Possibilitat de variació del programa de l'oferta
  
L'Institut Valencià de la Joventut es reserva el dret a modificar el programa de l'oferta concertada, i també a suspendre'n alguna activitat quan, per causa justificada, en siga impossible el normal desplegament.
  
En cas de suspensió d'alguna de les activitats previstes quan ja s'haguera produït l'adjudicació, s'oferirà als sol·licitats afectats la possibilitat d'accedir a una altra instal·lació de característiques semblants o la devolució de les quantitats ingressades a compte.
  
ANNEX II